Arnstein fikk ny veps oppkalt etter seg: – En entomologs våte drøm
Da Arnstein Staverløkk i NINA sjekket insektfella fra Drangedal i Telemark fant han to nye arter som verden ikke har sett før.  Den ene arten har fått det vitenskapelige navnet Aphycus staverlokki Japoshvili 2024, oppkalt etter Staverløkk som gjorde funnet.  – Det føles fint! Det er litt tilfredsstillende, for det er jo en entomologs våte drøm det, og nok et sjekkpunkt på «bucketlisten». Det er artig! sier Staverløkk, som til daglig jobber som insektforsker i Norsk institutt for naturforskning (NINA). Artene er så små at de måler under én millimeter, og er foreløpig bare funnet på Sannes i Drangedal i Telemark. Så det var noe spesielt Entomologen i NINA var egentlig på leting etter en annen type veps, i en kartlegging i regi av Artsprosjektet hos Artsdatabanken. – Jeg så at det var noe spesielt her, noen veps som jeg ikke hadde sett før, sier Staverløkk i en pressemelding fra NINA. Han sendte en billedserie til kollega George Japoshvili i Georgia, som er ekspert på akkurat denne artsgruppen.  – Han svarte meg at dette må du sende til meg, for dette kan være noe nytt. Da han hadde studert insektene, så han at det var to arter som ikke var kjent i verden fra før. Det var Japoshvili som valgte navnet på de to nye artene, inkludert den fiffige Aphycus staverlokki Japoshvili 2024. Den andre er Metaphycus sannes Japoshvili 2024, etter stedet i Drangedal der de ble oppdaget. – Jeg kunne jo komme med forslag, men det er han som beskriver arten som bestemmer navnet, forklarer Staverløkk. En parasitt Parasittvepsen Staverlokki er gul, med skyggeflekker på vingene, og har et veldig gult brystparti som skiller den fra andre arter.  Den tilhører familien Ecyrtidae og lever trolig av å parasittere egg eller små nymfer av nebbmunner. I Norge har vi nå 156 arter i denne familien. NINA skriver at det trolig er mange individer av de to nye artene som er etablert i Drangedal. Området er kjent som en hotspot for insekter, det vil si det er varmt og frodig, og rikt på insekter. – Dette er bitte små veps som ikke så mange har studert eller lett etter tidligere, så sjansen for å finne noe nytt er jo relativt stor, sier Staverløkk.
Insektforsker Arnstein Staverløkk ved NINA oppdaget to nye vepsarter i Drangedal i Telemark Den ene arten er oppkalt etter Staverløkk: Aphycus staverlokki Japoshvili 2024 Artene måler under én millimeter, og er kun funnet i Drangedal Staverløkk samarbeidet med vepsekspert George Japoshvili i Georgia for å studere og navngi artene Området i Drangedal er en hotspot for insekter, og funnet viser at det fortsatt er nye arter å oppdage